**Parteneriat strategic România – Japonia**

**Economia, un pilon durabil**

*Sumar*

*Încheiat la un secol după inițierea relațiilor diplomatice bilaterale, Parteneriatul Strategic între România și Japonia se sprijină pe trei piloni: politic, economic și cultural. Pilonul economic, pe care îl vom aborda în continuare, susține fluxurile comerciale și investiționale reciproce.*

*Anvergura globală a Japoniei dă măsura relevanței acestui partener pentru România.*

*Noțiunea de Parteneriat Strategic, nedefinită juridic, își găsește aplicabilitatea în servirea intereselor celor două țări, într-un context internațional tensionat. Pașii istorici parcurși de la inițierea relațiilor diplomatice au condus la maturizarea și compatibilizarea interacțiunii bilaterale.*

*O paralelă cu economia japoneză, atât directă cât și prin apartenența României la Uniunea Europeană, revelează stadiul și perspectivele raporturilor economice bilaterale.*

***Motivație***

Parteneriatul Strategic România – Japonia, semnat la 7 martie 2023, marchează un moment istoric, motiv pentru care necesită o abordare multidisciplinară.

Ca denumire, „Parteneriatul Strategic” se poate decela în cele două componente ale sale: „parteneriatul” denumește asocierea între două țări din punct de vedere politic, economic și social, iar pe de altă parte atributul „strategic” îi conferă un caracter esențial. Nedefinită în dreptul internațional, deci fără gen proxim și diferență specifică, locuțiunea „parteneriat strategic” glisează spre un realism bazat pe consensul politic, pe valori și interese comune. În cazul României, interesul național consensual include statutul euro-atlantic. Parteneriatul cu Japonia, a treia economie a lumii, nu contravine nici apartenenței la UE sau NATO și nici altor parteneriate similare. Din perspectiva cealaltă, a Japoniei, relația cu al șaselea stat membru al Uniunii Europene prezintă interes.

De ce Japonia?

*În primul rând*, partajăm valori fundamentale comune, precum respectul pentru drepturile omului și ordinea internațională bazată pe norme. Abordările în multe dosare globale și regionale converg, așa cum este cazul și în formatele B9 și G7 chiar dacă la o magnitudine diferită.

Parteneriatul s-a edificat treptat, după ce ambele țări au traversat reașezări structurale în ultimele decenii. Din perspectiva circumstanțelor globale fără precedent, opțiunea pentru parteneriatul cu Japonia nu mai putea fi amânată. Japonia se află la doar 43 km de Rusia, respectiv distanța între Hokkaido și Sahalin. România, riverană Mării Negre, se află și ea aproape de Rusia, stat devenit agresor.

*În al doilea rând*, o economie de talie globală nu poate fi ignorată. Locul trei în lume în privința PIB, Japonia deține președinția G-7, a fost președinta G-20 în anul 2019, este membră a OCDE și a Parteneriatului Transpacific (TPP[[1]](#footnote-1))[[2]](#footnote-2) etc.

Mai reprezentativ decât PIB în privința calității vieții, Indexul Complexității Economice, plasează Japonia pe locul I în lume.

Poziția fruntașă în economia globală încă din anii șaptezeci ai secolului trecut a dat titlul unei cărți a profesorului Ezra Vogel: „*Japan as Number One*”. Deși obsolet astăzi, titlul prezenta o realitate indiscutabilă, iar de atunci, Japonia continuă să dețină locuri fruntașe în diverse clasamente economice mondiale.

*În al treilea rând*, lumea se schimbă. China încearcă să construiască o ordine globală alternativă, iar Japonia o înțelege, o respectă și știe să conviețuiască în vecinătatea ei. Așa cum dialogul transatlantic câștigă în consistență din cauza Ucrainei, la fel transpacificul poate câștiga din cauza Taiwanului. Unii analiști și politicieni schițează paralele între Ucraina și Taiwan, pentru a trage învățăminte din lecția actualului război și a respinge ocultarea unei realități.

Japonia dovedește maturitate politică. În timp ce lumea era cu ochii pe summit-ul sino-rus de la Moscova din martie anul acesta, premierul japonez vizita discret Kievul, oferind 7 miliarde de dolari ajutor. Japonia a acordat și 13 milioane dolari sprijin pentru ucrainenii stabiliți în România.

Vom comenta, în continuare, relația româno - niponă pe trei componente economice: 1) jaloane istorice; 2) schimburile comerciale România – Japonia; și 3) România în ecuația Uniunea Europeană – Japonia.

**1.Repere istorice**

Pe siajul cronologic al parteneriatului se remarcă trei repere. *Primul*, la cumpăna secolelor al XIX-lea și al XX-lea, marchează kilometrul zero al relației, respectiv primele călătorii în Japonia ale unor români, printre care și Nicolae Xenopol, întemeietorul Academiei de Studii Economice. *Al doilea* reper îl reprezintă procesul îndelungat de consolidare a relațiilor comerciale și investiționale, conducând la *al treilea* reper, asocierea recentă într-un Parteneriat Strategic.

Ca fază intermediară, Parteneriatul *Reînnoit* dintre țările noastre din anul 2013, mi-a oferit personal șansa de a participa direct la actualizarea cadrului bilateral. Noutățile aduse de apartenența la NATO și Uniunea Europeană, inclusiv schimbarea Constituției României, impuneau un cadru juridic adaptat la arhitectura noilor oportunități.

Între timp, în 2018, vizita premierului nipon în România a dat startul negocierilor pentru Parteneriatul Strategic, valorizând capitalul de încredere acumulat.

Cu peste un secol în urmă, doi români se remarcau ca antecesori ai Parteneriatului Strategic: industriașul Basil Assan în anul 1898 și ambasadorul Nicolae Xenopol în anul 1917.

Spirit antreprenorial, Assan și-a asumat misiunea de atragere a companiilor navale nipone spre portul Constanța. A căutat parteneri de afaceri, s-a documentat în țesătoriile nipone, a vizitat o fabrică de chibrituri și muzeul monetăriei din Tokyo. La o întrevedere cu vice-ministrul comunicațiilor, a identificat potențiale cooperări economice. În domeniul feroviar, de exemplu, s-a interesat de materialul rulant și locomotivele moderne pe care le producea Japonia. Portul Constanța putea deveni un punct de transbordare a mărfurilor japoneze, pe cale ferată, spre Europa Occidentală. În acea idee, la întoarcerea în țară, Assan a susținut o conferință cu participarea regelui, avertizând că neglijarea pieței nipone ar marginaliza Regatul României în Europa. A enumerat chiar și mărfurile exportabile: „*sare, lemn fasonat, petrol, făină, alcool[[3]](#footnote-3)*”. Om de afaceri, căutase să-și vândă în Extremul Orient propria tehnologie de extragere a uleiului de rapiță prin benzină, metodă unică în Europa. În final, a propus deschiderea relațiilor diplomatice cu Japonia.

Cel de al doilea român antecesor al schimburilor economice bilaterale, Nicolae Xenopol, întâiul ambasador al României în Japonia[[4]](#footnote-4), și-a prezentat scrisorile de acreditare în ziua de 19 noiembrie 1917. Despre perspectivele comerciale, el declarase presei:

„*Vreau să întreprind studii asupra situației economice a Japoniei, cu scopul de a iniția relații comerciale și financiare între Japonia și România. Este necesar, cred, ca după război să înființăm o linie maritimă directă între Yokohama și Constanța, port românesc la Marea Neagră[[5]](#footnote-5)”.*

Deschis spre lume prin însuși numele său, dar mai ales prin atitudine și mentalitate, Xenopol se remarcase anterior prin funcția de ministru al industriei și comerțului, postură din care a fondat Academia de Studii Economice în anul 1913.

**2.Paralele inegale: România și Japonia – economii comparate**

Economist și fost ministru al comerțului, Xenopol a oferit studenților bucureșteni primele instrumente ale analizei statistice, prin Academia de Studii Economice. Cu astfel de instrumente, el însuși a schițat o paralelă între cele două economii. Chiar dacă performanțele lor erau inegale, încrederea în potențialul românesc îi insufla optimism.

Relativitatea statisticilor impune o interpretare cât mai corectă, spre a diminua riscul distorsionării realităților prin cifre. Un sugestiv exemplu se regăsește în lungimea căilor ferate din țările noastre: România deține 11.000 km, iar Japonia 27.000 km. Cu alte cuvinte, Japonia, la o populație de 6 ori mai mare, deține doar de 2,5 ori mai multe căi ferate. Adevărat sau fals? În realitate, se compară două lucruri diferite, pentru că tot căi ferate se cheamă și cele pentru „Mocănița”, ca și cele pentru trenul de mare viteză „Shinkansen”.

Totuși, câteva statistici comparative pot fi relevante. PIB-ul japonez îl întrece de 17 ori pe cel al României. Contează însă, în plus, calitatea vieții, japonezul trăind în medie cu 10 ani mai mult. Tot de calitatea vieții ține și gradul de urbanizare: 53 % în România față de 91 % în Japonia. Totuși, din dorința întoarcerii la natură, indicatorul „urbanizării” își nuanțează relevanța în favoarea României.

Rămânând în sfera calității vieții, mai mulți ani la rând Tokyo a fost declarat drept cel mai sigur oraș din lume[[6]](#footnote-6), în timp ce orașele românești se apropie tot mai mult de locurile fruntașe din clasament. Cluj Napoca, de exemplu, a ajuns anul acesta pe locul 23.

O serie de alți indicatori ne oferă fragmente din oglinda economică a celor două țări. Odată cu devalorizarea yenului, un Big Mac costă, în Țara Soarelui Răsare, doar 2,83 $, adică aproape de România, 2,28 $. Este adevărat că lanțul Mc Donalds atrage categorii diferite de consumatori în cele două țări, iar venitul individual anual diferă de la simplu la triplu, între România și Japonia (14.160 $ 42.650 $[[7]](#footnote-7)).

O problemă cronică a Japoniei ultimelor două decenii, spirala deflaționistă, nu se regăsește la noi. Chiar sub puseul crizei energetice asupra prețurilor, inflația rămâne în arhipelag la numai 2,5 %[[8]](#footnote-8), în timp ce în România a depășit 16 % în 2022.

Declinul populației a devenit și el o provocare pentru ambele țări, numărul pensionarilor depășindu-l pe cel al angajaților.

Un domeniu în care România performează mai bine, cel bugetar, marchează un deficit de numai 2,8 % din PIB la noi, sub cel japonez, de 3,5 %. Și mai disproporționată este datoria publică, înregistrând 264 % în Japonia, față de numai 57 % la noi[[9]](#footnote-9).

În pofida îndatorării masive, Japonia își menține ratingul de țară ridicat din motive evidente, printre altele creditorii provenind în majoritate din interiorul țării, cu încredere în solvabilitatea statului.

Tradițional orientată spre piețele externe, Japonia ne depășește înzecit la valoarea exporturilor: 736 miliarde $, față de numai 87 mld. $ la noi[[10]](#footnote-10). Ca fapt divers, totuși, România deține și ea un loc întâi în comerțul mondial, la exportul de floarea soarelui[[11]](#footnote-11).

În sfera energeticii, ne situăm mult mai bine la rezervele de hidrocarburi, cu 600 milioane barili petrol și 105 mld. mc gaze, față de Japonia cu numai 44 milioane barili petrol și 20 mld. mc gaze[[12]](#footnote-12).

Comerțul româno-nipon a sporit de la 142 mil. $ în 1991, la peste 720 mil. $ în prezent. Îmbucurător este faptul că schimburile s-au echilibrat în timp, de la un deficit de peste 500 mil $ în 2005, la un excedent comercial de 170 mil. $ în 2020. Parteneriatul ar trebui să conducă în curând la atingerea miliardului de dolari, ca volum total al schimburilor.

Cu totul dezechilibrată rămâne balanța investițiilor, într-un flux unidirecțional, dinspre Japonia spre România. Peste 17.000 de angajați români lucrează în firme de origine japoneză.

În ultimele trei decenii economia românească a intrat în rezonanță cu cea niponă. Doar câteva exemple: sectorul auto ocupă locul întâi în industria fiecăreia din cele două țări, drept cel mai mare angajator și exportator; îmbătrânirea populației aduce serioase provocări ambelor țări; dinamismul sectorului IT dă vigoare societății etc. În timp ce România găzduiește Agenția Europeană pentru Securitate Cibernetică, Japonia și-a inclus în noua Strategie Națională de Securitate o componentă de apărare cibernetică.

Emblematice devin două proiecte japoneze în România: linia de metrou București – Otopeni și podul de la Brăila.

Ca jalon recent pe harta economică a Parteneriatului Strategic se numără posibila implicare a Japoniei în producția reactoarelor nucleare modulare de mici dimensiuni în România și în reactoarele 3 și 4 de la Cernavodă, precum și în construirea unui centru de producție de optică de mare putere la Măgurele.

O paralelă aparent anecdotică se observă pe piața criptomonedelor: în timp ce bitcoin își leagă numele de japonezul Satoshi Nakamoto, cea de a doua criptomonedă, ethereum, se leagă de românul Mihai Alisie.

**3.Paralele relativ egale: UE – Japonia**

În anul 2019 au intrat în vigoare două parteneriate între Uniunea Europeană și Japonia, unul economic, altul strategic.

În timp ce PIB-ul României reprezintă doar a 17-a parte din cel al Japoniei, Uniunea Europeană este compatibilă cu Japonia ca putere globală. Economii de piață performante, cu standarde ridicate de viață și însemnate sectoare terțiare, atingând o anumită saturație a creșterii și împovărate de îmbătrânirea populației, își caută nișele de oportunitate în sectoarele de vârf ale tehnologiei.

În pofida decelerării din ultimii ani, cele două puteri dețin cumulat o pondere consistentă în lume: 30 % din PIB, 44 % din comerț și aproape jumătate din fluxul investițional. Cel mai mare investitor străin în arhipelag, cu 42% din total, UE absoarbe, la rândul său, 22 % din totalul investițiilor nipone în străinătate. Magnitudinea celor două economii, ca actori majori în lume, se reflectă în actualele organizații globale. Unul din cei 5 membri permanenți ai Consiliului de Securitate al ONU vine din UE, iar 3 din membrii G7 provin tot din Uniune.

O paralelă se poate face și în domeniul criteriilor de la Maastricht, de aderare la zona euro.

*Primul criteriu*, inflația, a fost încălcat în ultimii ani, așa încât în 2022 depășise 10% în zona euro[[13]](#footnote-13), față de 2,5 % în Japonia.

La *al doilea criteriu*, puține state ale zonei euro se limitează la deficitul bugetar la 3 %. Față de această limită, în anul 2020, zona euro înregistra un deficit mai mult decât dublu: 7%, egal cu al Japoniei!

Țările europene ignoră și *al treilea criteriu*, cel al datoriei publice (maximum 60 % din PIB). În prezent, media eurozonei ajunge la peste 92%, în timp ce Japonia deține recordul mondial cu 264%.

România a îndeplinit de mai multe ori criteriile de la Maastricht, însă până la adoptarea monedei unice, probabil, criteriile însele vor fi adaptate la realități. Doar că, spre deosebire de Japonia, în luarea deciziilor europene se impune acordul tuturor statelor membre.

Istoria stă mărturie interacțiunii europeano–nipone. Revoluția industrială din Europa secolului al XIX-lea s-a repercutat asupra Japoniei în epoca Meiji. Victoria niponă împotriva Rusiei la Port Arthur ar fi fost imposibilă fără navele moderne construite în Marea Britanie.

Mai recent, în cele două economii se disting noi numitori comuni, problematici de altfel: creșterea lentă, datoriile publice imense și populația tot mai vârstnică.

Problema se ridică nu atât în privința stării actuale a celor două economii, cât a proiecției pe termen lung. PIB-ul Uniunii se situează încă sub nivelul său record din 2008, iar Japonia, la 12 ani după ce a fost depășită de China, înregistrează un PIB abia la o treime față de vecinul de la vest. Jargonul economic contemporan s-a îmbogățit, vrând – nevrând, cu doi termeni peiorativi: *japonizare* și *euroizare*.

Deși par în retragere, cele două economii își caută resursele de reinventare, inclusiv prin lecțiile trecutului, cum ar fi evitarea utopiilor de genul „Strategiei Lisabona” sau a stagflației nipone. Cel puțin teoretic, se întrevede o soluție optimistă: de la o societate bogată la o societate inteligentă.

Metal prețios, platina se acumulează la tâmplele cetățenilor din UE și Japonia. Conform proverbului, cine nu are bătrâni, să și-i cumpere! Europa și Japonia îi au.

Folosindu-i alături de noua generație, își pot menține statutul de puteri economice globale prin forța exemplului, în promovarea valorilor comune, în susținerea nevoilor umane de bază și în consolidarea guvernanței economice. Un imens portofoliu de interese comune, complementarități, bunăvoință și talente poate anima în viitor acțiunea comună pentru a face față provocărilor.

Atenția acordată de Japonia Europei Centrale și de Est a sporit, nu numai din considerente economice, ținând de investițiile în infrastructură, dar și din motive politice, după izbucnirea crizei ucrainene. Acest interes se regăsește în aserțiunea lui Halford Mackinder din 1904: „*cine controlează Estul Europei, controlează (...) lumea întreagă*”[[14]](#footnote-14).

Odată cu aderarea la Uniunea Europeană, România a evoluat, schimbându-și statutul față de Japonia, prin transformarea sa din receptor de asistență pentru dezvoltare, în donator. Ultimul proiect de care beneficiază ca receptor, din partea Japoniei, este împrumutul în condiții preferențiale pentru linia de metrou București – Otopeni.

După aderarea la UE, România are un cuvânt de spus și participă indirect la G7 și G20, alături de Japonia.

\*

*Concluzie*

Aprecierea de care se bucură Japonia în lume poate fi ilustrată, metaforic, prin clasamentul global al pașapoartelor, unde țara deține locul întâi. Dacă pașaportul japonez deschide cele mai multe frontiere, iar România a încheiat cu această țară un Parteneriat Strategic, atunci marcăm un succes. A durat un secol, dar a meritat!

Ar fi de dorit ca Parlamentul României să andoseze acest act, spre buna sa implementare.

Dacă Parteneriatul Strategic între Uniunea Europeană și Japonia s-a ratificat în Parlamentul European și în Parlamentul României[[15]](#footnote-15), atunci cu atât mai mult se impune girul parlamentar asupra Parteneriatului Strategic România - Japonia, nu doar pentru a-l valida legislativ, ci mai ales pentru a-i conștientiza atuurile și a le pune în operă. O strategie economică de lungă durată a României va încorpora acest Parteneriat.

Radu Șerban

ASE, 9 mai 2023

1. TPP – Trans-Pacific Partnership, cuprinde 11 țări: Australia, Brunei, Canada, Chile, Japonia, Malaysia, Mexic, Noua Zealandă, Peru, Singapore și Vietnam. SUA s-au retras, după ce inițial semnaseră acordul. [↑](#footnote-ref-1)
2. RCEP – acord de liber schimb care cuprinde 15 țări: Australia, Brunei, Cambodgia, China, Indonesia, Japonia, Coreea de Sud, Laos, Malaysia, Myanmar, Noua Zealandă, the Filipine, Singapore, Thailanda, și Vietnam. [↑](#footnote-ref-2)
3. Basil Assan – „*Călătorie împrejurul pământului*”, Buletinul Societății Geografice Române, anul XX, trim. II-III, 1899 [↑](#footnote-ref-3)
4. Decretul Regal nr. 1042 din 13 septembrie 1917 [↑](#footnote-ref-4)
5. Japan Times, 20 noiembrie 1917. [↑](#footnote-ref-5)
6. Safe Cities Index, EIU [↑](#footnote-ref-6)
7. <https://www.worlddata.info/average-income.php> [↑](#footnote-ref-7)
8. FMI 2023 [↑](#footnote-ref-8)
9. United Nations Statistics Division - Trade statistics for international business development" [↑](#footnote-ref-9)
10. United Nations Statistics Division [↑](#footnote-ref-10)
11. Daniel Workman – „Top Sunflower Seeds Exports & Imports by Country Plus Average Prices”, worldstopexports.com [↑](#footnote-ref-11)
12. U.S. Energy Information Administration, International Energy Statistics [↑](#footnote-ref-12)
13. Eurostat – „Euroindicators”, nr. 139/2022, 16 dec. 2022 [↑](#footnote-ref-13)
14. "The Geographical Pivot of History", articol publicat de Halford Mackinder în 1904 în Royal Geographical Society. [↑](#footnote-ref-14)
15. Legea 218/2019 [↑](#footnote-ref-15)